《登临川城》
宋代·吴可

时危伤去国，岁晚强登城。
过雁书难间，穷途泪欲倾。
江湖归客梦，梅柳故园情。
倚杖空凝竚，行藏竟不成。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。